బాస్ డి లీడ్

బాస్టియాన్ ఫ్రాన్సిస్కస్ విల్హెల్మస్ డి లీడ్ (జననం 1999 నవంబరు 15) డచ్ క్రికెట్ ఆటగాడు.   అతని తండ్రి, టిమ్ డి లీడ్, నెదర్లాండ్స్ తరపున 29 వన్డే ఇంటర్నేషనల్స్ ఆడాడు.

కెరీర్ 
అతను 2017 సెప్టెంబరు 29న జింబాబ్వేలో నెదర్లాండ్స్ పర్యటన సందర్భంగా రాయల్ నెదర్లాండ్స్ క్రికెట్ బోర్డ్ XI (KNCB XI) కొరకు లిస్టు A క్రికెట్‌లో ప్రవేశించాడు.  2017 నవంబరు 29న 2015–17 ICC ఇంటర్‌కాంటినెంటల్ కప్‌లో నమీబియాపై నెదర్లాండ్స్ తరపున ఫస్ట్-క్లాస్ రంగప్రవేశం చేసాడు.

2018 ఫిబ్రవరిలో గాయం కారణంగా స్టెఫాన్ మైబర్గ్ టోర్నమెంటు నుండి తప్పుకోవడంతో, అతన్ని 2018 క్రికెట్ ప్రపంచ కప్ క్వాలిఫైయర్ కోసం నెదర్లాండ్స్ జట్టులోకి తీసుకున్నారు.  2018 జూన్‌లో అతను 2018 నెదర్లాండ్స్ ట్రై-నేషన్ సిరీస్ కోసం నెదర్లాండ్స్ ట్వంటీ20 ఇంటర్నేషనల్ (T20I) జట్టులో ఎంపికయ్యాడు. 

డి లీడ్, 2018 జూన్ 12న ఐర్లాండ్‌పై T20I రంగప్రవేశం చేసాడు. 2018 జూలైలో, నేపాల్‌తో జరిగిన సిరీస్ కోసం నెదర్లాండ్స్ వన్‌డే జట్టుకు ఎంపికయ్యాడు.  అతను 2018 ఆగస్టు 1న నేపాల్‌పై నెదర్లాండ్స్ తరపున తన వన్‌డే రంగప్రవేశం చేసాడు.

2019 జూలైలో, అతను యూరో T20 స్లామ్ క్రికెట్ టోర్నమెంటు ప్రారంభ ఎడిషన్‌లో రోటర్‌డ్యామ్ రైనోస్ తరపున ఆడటానికి ఎంపికయ్యాడు.   అయితే, మరుసటి నెలలో ఆ టోర్నీని రద్దు చేసారు.

2021 సెప్టెంబరులో, 2021 ICC పురుషుల T20 ప్రపంచ కప్ కోసం డచ్ జట్టులో డి లీడ్ ఎంపికయ్యాడు.

2022 ఆగస్టులో డి లీడ్ కొత్త ILT20 పోటీలో MI ఎమిరేట్స్ జట్టు కోసం ఆడతాడని ప్రకటన వచ్చింది. 

2023 జూలైలో అతను 2023 క్రికెట్ ప్రపంచ కప్ క్వాలిఫైయరులో స్కాట్లాండ్‌పై 5-52 తీసుకుని ఆ పై తన మొదటి వన్‌డే శతకం సాధించాడు. 2023లో భారతదేశంలో జరిగే క్రికెట్ ప్రపంచ కప్‌కు నెదర్లాండ్స్‌ అర్హత సాధించడంలో తోడ్పడ్డాడు.

మూలాలు 

జీవిస్తున్న ప్రజలు
1999 జననాలు